b'\n_START_ARTICLE_\nRaktikaulis\n_START_PARAGRAPH_\nRaktikaulis (lot. clavicula) \xe2\x80\x93 ilgasis, i\xc5\xa1temptos S raid\xc4\x97s pavidalo kaulas. Kaulas lengvai ap\xc4\x8diuopiamas beveik per vis\xc4\x85 jo ilg\xc4\xaf tarp mink\xc5\xa1t\xc5\xb3j\xc5\xb3 audini\xc5\xb3 ties kaklo ir kr\xc5\xabtin\xc4\x97s riba. Priekinis raktikaulio linkis matyti visai greta kr\xc5\xabtinkaulio rankenos.\n_START_SECTION_\n\xc5\xbdod\xc5\xbeio kilm\xc4\x97\n_START_PARAGRAPH_\nKaulas pavadintas pagal lotyni\xc5\xa1k\xc4\x85 pavadinim\xc4\x85 lot. clavicula \'raktelis\', kadangi pagrindinis kaulo judesys yra aplink savo a\xc5\xa1\xc4\xaf, tarsi rakinantis raktas.\n_START_SECTION_\nRaktikaulio pad\xc4\x97tis ir reljefo ypatumai\n_START_PARAGRAPH_\nKaulas guli skersin\xc4\x97je a\xc5\xa1yje. Jo storasis galas atsikreip\xc4\x99s \xc4\xaf kr\xc5\xabtinkaul\xc4\xaf ir vadinamas kr\xc5\xabtinkauliniu galu, extremitas sternalis (1), kuriame yra s\xc4\x85narinis pavir\xc5\xa1ius (facies articularis sternalis, 8), skirtas susinerti su kr\xc5\xabtinkaulio raktikauline \xc4\xaflanka(incisura clavicularis sterni). Visai greta kr\xc5\xabtinkaulinio s\xc4\x85narinio pavir\xc5\xa1iaus, apatiniame raktikaulio pavir\xc5\xa1iuje yra sekli \xc4\xafduba - \xc5\xa1onkaulinio rai\xc5\xa1\xc4\x8dio \xc4\xafspaudas (impressio ligamenti costoclavicularis, 2). Nuo \xc5\xa1io \xc4\xafspaudo prasid\xc4\x97j\xc4\x99s bendravardis rai\xc5\xa1tis ri\xc5\xa1a raktikaul\xc4\xaf su pirmuoju \xc5\xa1onkauliu. Vidurinis kaulo tre\xc4\x8ddalis vadinamas k\xc5\xabnu (corpus claviculae, 6), yra vamzd\xc5\xbeio pavidalo. Raktikaulio k\xc5\xabnas pakeit\xc4\x99s link\xc4\xaf i\xc5\xa1 priekio atgal  pereina \xc4\xaf suplok\xc5\xa1t\xc4\x97jus\xc4\xaf petin\xc4\xaf gal\xc4\x85 (extremitas acromialis, 3). \xc5\xa0iame gale i\xc5\xa1siskiria plok\xc5\xa1\xc4\x8dias petinis s\xc4\x85narinis pavir\xc5\xa1ius (facies articularis acromialis, 7), kuris yra skirtas susinerti su ment\xc4\x97s petine atauga (acromion). Petinio galo vir\xc5\xa1utinis pavir\xc5\xa1ius lygus, o apatinis gruobl\xc4\x97tas. \xc4\xaestri\xc5\xbeai apatinio pavir\xc5\xa1iaus, atgal nuo s\xc4\x85narinio pavir\xc5\xa1iaus driekiasi trapecin\xc4\x97 linija (linea trapezoidea, 4). \xc5\xa0ios linijos pabaiga, beveik atitinkanti kaulo u\xc5\xbepakalinio linkio vir\xc5\xa1\xc5\xabn\xc4\x99, vadinama k\xc5\xabginiu gumbur\xc4\x97liu (tuberculum conoideum, 5). Nuo \xc5\xa1i\xc5\xb3 \xc5\xa1iurk\xc5\xa1tum\xc5\xb3 prasideda rai\xc5\xa1\xc4\x8diai.\n_START_SECTION_\nKaulo orientavimas\n_START_PARAGRAPH_\nKurios pus\xc4\x97s turimas kaulas nustatome orientuodami j\xc4\xaf taip, kad storgalis b\xc5\xabt\xc5\xb3 nukreiptas \xc4\xaf kr\xc5\xabtinkaul\xc4\xaf (medialiai), o nuo storojo galo prasid\xc4\x97j\xc4\x99s priekinis linkis - \xc4\xaf priek\xc4\xaf. Priekinio plok\xc5\xa1\xc4\x8diojo petinio galo gruobl\xc4\x97tas pavir\xc5\xa1ius turi b\xc5\xabti nukreiptas \xc4\xaf apa\xc4\x8di\xc4\x85.\n_START_SECTION_\nRaktikaulio vystymasis\n_START_PARAGRAPH_\nRaktikaulis ima kaul\xc4\x97ti anks\xc4\x8diausiai i\xc5\xa1 vis\xc5\xb3 kaul\xc5\xb3, t. y., apie penkt\xc4\x85j\xc4\x85 gemalo savait\xc4\x99 mezenchimos telkinyje u\xc5\xbesimezga du (vidinis ir i\xc5\xa1orinis) pirminiai kaul\xc4\x97jimo centrai, kurie labai greitai (apie septint\xc4\x85 gemalo savait\xc4\x99) susilieja. Antriniai, kr\xc5\xabtinkaulio ir petinio gal\xc5\xb3, centrai susiformuoja jau po gimimo, jaunyst\xc4\x97je, apie 18-20 metus.\n_START_SECTION_\nRaktikaulio l\xc5\xab\xc5\xbeiai\n_START_PARAGRAPH_\nRaktikaulio l\xc5\xab\xc5\xbeiai da\xc5\xbeniausiai pasitaiko vaik\xc5\xb3 am\xc5\xbeiuje. B\xc5\xabdingas \xc5\xbealios" \xc5\xa1akut\xc4\x97s l\xc5\xab\xc5\xbeis da\xc5\xbeniausiai tarp vidurinio ir i\xc5\xa1orinio raktikaulio tre\xc4\x8ddalio, re\xc4\x8diau ties viduriniu 1/3, re\xc4\x8diausiai l\xc5\xab\xc5\xbeta i\xc5\xa1oriniam raktikaulio 1/3. Kartu su l\xc5\xab\xc5\xbeiu da\xc5\xbenai b\xc5\xabna akromioklavikulinio ir sternoklavikulinio s\xc4\x85nario subliuksacija ar dislokacija. Suaugusiesiems nedislokuoti l\xc5\xab\xc5\xbeimai taip pat da\xc5\xbeni ir jiems b\xc5\xabdingas stabilumas. V\xc4\x97lyvos dislokacijos retos. Geriausi gyjimo rezultatai gydant konservatyviai.\n_START_SECTION_\nRaktikaulio l\xc5\xab\xc5\xbeio prie\xc5\xbeastys\n_START_PARAGRAPH_\nRaktikaulis gali l\xc5\xab\xc5\xbeti tiesiogin\xc4\x97s traumos metu - sm\xc5\xabgis \xc4\xaf peties s\xc4\x85nario srit\xc4\xaf, krentant ant peties s\xc4\x85nario, ta\xc4\x8diau da\xc5\xbeniau l\xc5\xab\xc5\xbeta netiesiogin\xc4\x97s traumos metu - krentant ant i\xc5\xa1tiestos ir atvestos rankos.\n_START_SECTION_\nRaktikaulio l\xc5\xab\xc5\xbeio eiga\n_START_PARAGRAPH_\nEsant didelei traumuojan\xc4\x8diai j\xc4\x97gai, l\xc5\xab\xc5\xbegaliai dislokuoja: - Proksimalinis raktikaulio galas tempiant m. sternocleidomastoideus da\xc5\xbenai pakeliamas \xc4\xaf vir\xc5\xa1\xc5\xb3; - Medialinis fragmentas- m. sternocleidomastoideus traukia proksimaline kryptimi; - Lateralinis fragmentas- m. deltoideus traukia \xc5\xbeemyn, m. pectoralis major \xc4\xaf medialin\xc4\x99 pus\xc4\x99. L\xc5\xab\xc5\xbeimo vietoje matomas lokalus patinimas. Da\xc5\xbenai b\xc5\xabna akivaizdi deformacija, pacientas kita ranka prilaiko traumuot\xc4\x85 gal\xc5\xabn\xc4\x99, skausmingi peties judesiai. Pra\xc4\x97jus po traumos kelioms dienoms atsiranda poodin\xc4\x97 kraujosr\xc5\xabva. Rentgeno nuotraukose matomas raktikaulio l\xc5\xab\xc5\xbeis.\n_START_SECTION_\nRaktikaulio l\xc5\xab\xc5\xbeio veikliosios med\xc5\xbeiagos\n_START_PARAGRAPH_\nDiclofenac (Geriamieji) _NEWLINE_Ibuprofen (Geriamieji)_NEWLINE_Tramadol (Leid\xc5\xbeiami)_NEWLINE_Lorazepam (Geriamieji)_NEWLINE_Tramadol (Geriamieji)_NEWLINE_Diclofenac (Geriamieji)_NEWLINE_Paracetamol (Geriamieji)\n_START_SECTION_\nRaktikaulio l\xc5\xab\xc5\xbeio komplikacijos\n_START_PARAGRAPH_\n1. Traumos ar operacijos metu galima pa\xc5\xbeeisti poraktikaulines kraujagysles. _NEWLINE_2. Petinio rezginio su\xc5\xbeeidimas. _NEWLINE_3. \xc5\xbdaizdos sup\xc5\xabliavimas. _NEWLINE_4. Raktikaulio osteomielitas. _NEWLINE_5. Pseudoartroz\xc4\x97, sul\xc4\x97t\xc4\x97jusi l\xc5\xab\xc5\xbegali\xc5\xb3 konsolidacija.'